AZ ELNÖKSÉG BESZÁMOLÓJA ÉS A JÖVŐBELI ELKÉPZELÉSEK

HÉLISZ JÓZSEF

főtitkár

Az FTC Baráti Kör a legutolsó küldött közgyűlés óta eltelt közel 15 hónapban alapszabályának megfelelően segítette az FTC-t. Együttműködtünk a Nagy Béla Hagyományörző Egyesülettel, valamint a Tempó Fradi Alapítvánnyal.

A legutóbbi küldött közgyűlésünk előtt azok a szurkolói csoportok, amelyek tagjainak túlnyomó többsége nem váltotta ki a szurkolói kártyát, nem szkennelt és így a hazai labdarúgó mérkőzéseken nincsenek jelen, kampányt szerveztek azzal a szándékkal, hogy tömegesen lépjenek be tagjaik az FTC Baráti Körbe és így 2 év FTC Baráti Kör tagság után kérhetik felvételüket az FTC tagjai közé.

Ezen akció kapcsán legutóbbi küldött közgyűlésünk előtti percekben képviselőik 230 darab belépési nyilatkozatot adtak át ügyvédünk jelenlétében az FTC Baráti Körnek.

Elnökségünk a belépési nyilatkozatokat megvizsgálva megállapította, hogy 204 db ajánlása nem megfelelő, ezért azon a belépési kérelmet elutasította. A 26 db megfelelő ajánlású belépési nyilatkozatú kérelmező esetében – bár nyilvánvaló volt, hogy nem minden belépni szándékozót ismernek az ajánlók – a büntetlen előélet igazolását vagy meghallgatásunkon az arról való nyilatkozatukat kértük. Végül a belépési kampány keretében a jelentkezők közül 11 személy kérelmét fogadtuk el.

Az FTC elfogadta elnökünk, dr. Springer Miklós javaslatát és most már rögzített időpontban, minden hónap utolsó csütörtökén tartja elnökségének rendes üléseit.

Az FTC megalakította 3 rendes és 1 póttagú felvételi bizottságát, amelybe dr. Springer Miklós elnökünket rendes, engem pedig póttagnak beválasztott.

Minden hónapban meghívott vendégekkel megtartottuk hó végi összejöveteleinket. Azokon méltó módon megemlékeztünk elhunytainkról, akiknek temetésére koszorút, illetve virágcsokrot küldtünk. Vendégeinket mindig megajándékoztuk a Baráti Kör jelvényével és a Wlach László tagtársunk által biztosított etyeki borral.

2016. decemberében is megtartottuk év végi vacsoránkat, amelyen Orosz Pál, a Labdarúgó Zrt. vezérigazgatója részletes tájékoztatást adott a club labdarúgásának helyzetéről, jövőbeli tervéről. A vacsorán kiosztottuk a jelen levőknek a Szántay Balázs titkár úr által készített színes 2017. évi falinaptárunkat.

2017. első hónapjaiban a tagdíjukat befizető tagjaink megkapták a Simon Sándor által tervezett 4 oldalas színes kártyanaptárunkat.

Az idén is anyagilag támogattuk a Novák Dezső és a Bánka-Rakaczai emléktornát.

Hagyományunknak megfelelően a róluk elnevezett sky-boxoknál megemlékezést tartottunk Henni Géza, Lyka II. Antal, Mészáros József és Simon Tibor halálának kerek évfordulóján, melyeket minden alkalommal emlékükre koccintás követett a Wlach László tagtársunk által biztosított borral.

Halálának évfordulójára koszorút vittünk Kocsis Sándor sírjához és megkoszorúztuk Albert Flórián szobrát, valamint Varga Zoltán emléktábláját.

Méltó módon megemlékeztünk az FTC-nek az 1956-os forradalom alatti újjáalakulásáról a népligeti Kispéter emlékműnél.

Honlapunkat változatlanuk működtetjük. Köszönet érte elsősorban Simon Sándor és Szántay Balázs tagtársunknak.

Javaslatunkra az FTC elhelyeztette a Groupama Arénában a már meglévő bajnoki zászlókkal azonos méretben és kivitelben a 22 Magyar Kupa győzelmet megörökítő zászlókat. Valamint – azoknál nagyobb méretben – az 1965-ös VVK diadalt hirdető lobogót.

Decemberben a Groupama Arénában megtartott sporttörténeti vetélkedőn csapatban és egyéniben is indultunk. Csapatunk 2. helyezett lett, egyéniben pedig Molnár Péter a 4., illetve Huber Szebasztián az 5. helyen végzett.

A vetélkedőre a süteményt és az üdítőt Prohászka János tagtársunk biztosította. Köszönet érte.

Elnökségünk Rudas Ferenc korábbi elnökünk halála után elhatározta, hogy az általa alapított Rudas-rendet életben tartja. Valamely rendtárs elhalálozása esetén a rend tagjai többségi szavazással fognak új rendtagot választani.

Márciusban képviseltettük magunkat Pölöskefőn a dr. Mező Ferenc konferencián, ahol Tobak Csaba tagtársunk a Fradi Múzeumról tartott előadást, én pedig a Baráti Kör történetét ismertettem.

Változatlanul nagyon jó a kapcsolatunk a szombathelyi Haladás, az MTK és az UTE Baráti Körével. Az UTE B.K. képviselőivel egy nappal a bajnoki meccs előtt csocsóban lejátszottuk a zöld-fehér – lila-fehér meccset egy jó hangulatú összejövetel keretében. A kék-fehérek pedig 2 tisztségviselőnket VIP vendégként meghívták az Új Hidegkuti stadion első MTK-FTC mérkőzésére.

A szombathelyiek 3 tagunkat vendégül látták tavaly tavasszal az utolsó bajnoki forduló bajnokavató Haladás-FTC mérkőzésen Sopronban, majd az azt követő jó hangulatú nagycenki sportbaráti vacsorán.

A Groupama Aréna 16-os, Rudas Ferencről elnevezett sky-boxában bérlőinek engedélyével elhelyeztük a Fekete Géza tagtársunk által készített patinázott Rudas Ferenc fejszobrot.

Részt vettünk Agárdon az Aranycsapat alapítvány által rendezett összmagyar diák labdarúgóbajnokság döntőjén és a helyezetteket korábbi kiadványainkkal ajándékoztuk meg.

Alelnökünket Pethő Zoltánt 90. születésnapja alkalmából szokásos havi összejövetelünkön köszöntöttük, aki ez alkalomból javaslatunkra megkapta az FTC Aranydiplomáját.

Az FTC labdarúgó szakosztály születésnapján december 3-án koszorúzással egybekötött megemlékezést tartottunk a Soroksári úti első FTC pálya általun kezdeményezett emlékművénél.

Szokásunknak megfelelően koszorúztuk az FTC születésnapi ünnepségén is május 3-án a Bakáts téren.

Részt vettünk és koszorúztunk az FTC alapító elnökének, dr. Springer Ferencnek emléktáblájának avatásán a Hőgyes Endre utcai lakóházán.

Kártyás tag nyilvántartási rendszerünket megtartva, megkezdtük annak számítógépes változatának létrehozását. Ehhez változatlanul kérjük számítógépes gyakorlattal rendelkező tagtársaink segítségét.

Korábbi küldött közgyűlésünkön dr. Fenyvesi Máté és Dr. Som Ferenc tagtársaink javasolták, hogy állítsunk emléket az ÉDOSZ-Kinizsi korszakban a fradizmushoz hű sportolóinknak és vezetőinknek. Tekintve, hogy az 1956-os forradalom 60. évfordulója tiszteletére emlékművek állításához 100%-os támogatásra lehetett pályázni, javasoltuk az FTC elnökségének, hogy pályázzon a Groupama Arénánál egy emlékmű felállítására, amely mindazok emlékét hirdetné, akik az ÉDOSZ- Kinizsi korszakban hűek maradtak a fradizmushoz és az 1956-os forradalomban újjáalakították az FTC-t. A pályázatot velünk egyeztetve az FTC benyújtotta.

Mához egy hétre fogják felavatni Beregszászon az általunk javasolt dr. Kalocsay Géza emléktáblát, melyet anyagilag támogattunk. Az avatásra képviselőink koszorút fognak vinni.

Részt kívánunk venni a jövőben is sporttörténeti konferenciákon. Legközelebb az Óbecsein.

Emléktáblát szándékozunk állítani elhunyt elnökünknek Rudas Ferencnek a lakóházán, amint az épület felújítása befejeződött.

Javasolni fogjuk az FTC-nek és a Telekomnak, hogy a lebontott Üllői úti falelátós pálya bronz emlékműve visszakerüljön a Könyves Kálmán körút és az Üllői út sarkára kiegészítve az ugyancsak lebontott Albert stadionra emlékeztető műalkotással.

Változatlanul itt lesznek a Liget Hotelben minden hónap utolsó keddjén 16 órai kezdéssel összejöveteleink. Kivétel év végi vacsoránk, amely a Liget vendéglőben lesz december 27-én, szerdán 15 órai kezdettel. Ez utóbbira – a befogadóképesség miatt – csak azokat tudjuk majd meghívni – a vidékiek kivételével – akik rendezvényeinket rendszeresen látogatják.